
ДО
ОБЩИНСКИ СЪВЕТ
БУРГАС

Д О К Л А Д Н А  З А П И С К А

ОТ СТАНИМИР АПОСТОЛОВ 
ЗАМ.-КМЕТ „ФИНАНСИ, БЮДЖЕТ, ИКОНОМИКА 
И МОРСКО ДЕЛО“

ОТНОСНО: Даване на съгласие за промяна на предназначението на склад, находящ се в подземен паркинг „Кирил и Методий“

УВАЖАЕМИ ОБЩИНСКИ СЪВЕТНИЦИ,

 С писмо до Общински съвет - Бургас, с вх. № 08-00-12960/23.06.2022г. е представен бизнес план от "Глобал технолоджи къмпани" ЕАД за развитие на подземен паркинг „Кирил и Методий“, който включва обновяване, освежаване и обезопасяване на съоръжението и обследване на сервизните помещения, които не са необходими за дейността на паркинга и пълноценното им използване, като пространства за младите хора, за култура и спорт без това да рефлектира върху броя паркоместа и необходимите за нормалната експлоатация на паркинга помещения. 
Към настоящия момент, част от заявените инвестиции са извършени. Стартирани са основни ремонтни дейности, в това число и пребоядисване за създаване на максимален комфорт на посетителите. Въведено е автоматизирано почистване, нова паркинг система с информационни и насочващи табели и специализирана система за автоматична идентификация и запис на регистрационните номера на автомобилите. Поставен е парапет на прохода към паркинга, за осигуряване на безопасност, реновирано е пространството на ниво -1 и са отстранени течовете, възникнали от компрометирани канализационни тръби.
Извършеното обследване на пространствата посочва наличие на сервизни помещения, въведени в експлоатация като складове към паркинга, които не са необходими за дейността, неизползваеми са и биха могли да бъдат преустроени, като по този начин ще се привлича трафик към паркинга и ще се осигурят допълнителни възможности за младите хора. 
Подобни инвестиции в спортната инфраструктура са ясно доказателство за осъзнатото намерение на Бургас да продължи да инвестира в развитието на спорта във всичките му аспекти, като важен фактор на влияние върху демографското развитие на града и предпоставка за утвърждаването му, като привлекателно място за здравословен и активен живот. 
Такова помещение е склад с площ от  1276.9 кв. м., предвиден за негорими материали и негорими опаковки, за което концесионерът е отправил искане с писма вх. № 70-00-1525/15.02.2024 г и вх. № 70-00-1525/3/18.03.2024г. да бъде преустроено във фитнес зала. 
Концесионерът е разработил технически инвестиционен проект за фитнес зала, доклад за оценка на съответствието на инвестиционния проект с основните изисквания към строежите  от фирмата изпълнител и доклад за оценка за съответствие на инвестиционните проекти с основните изисквания към строежите, съгласно чл.169, ал.1, т.6 от ЗУТ. Помещението е част от обекта, отдаден на концесия и за  преустройството му от склад в обект „за спортна и развлекателна дейност“  е необходимо съгласие от собственика Община Бургас, което е свързано с решение от Общински съвет-Бургас.
При положително становище, всички разходи по преустройството ще бъдат за сметка на концесионера, а подобренията ще останат за сметка на общината. 
Договорът за концесия е сключен при действието на отменения Закон за концесиите. Съгласно § 5 от действащия Закон за концесиите (Обн., ДВ, бр. 96) сключените до влизането в сила на този закон концесионни договори запазват действието си и се изпълняват в съответствие с договорените в тях условия. Разпоредбите на действащия закон отноносно изменението на сключените договори се прилагат спрямо тях.  
[bookmark: to_paragraph_id40423124]Искането на концесионера не налага изменение на концесионния договор, тъй като в същия не се превижда изменението му, то не попада и в нито една от хипотезите на чл. 137 от Закона за концесиите.  
В случай, че се възприеме идеята за реализиране на такъв проект, то следва да се извърши или изменение на концесионния договор за извършване на допълнителни дейности и преизчисляване на концесионното плащане. Целесъобразно е това да стане след приключване на строителните дейности и след уточняване на формата на експлоатация на обекта, за да се прецени срокът на възвращаемост на инвестицията и да не се нарушава икономическия баланс на концесията. 
С оглед на гореизложеното и на основание чл. 40 от Закона за концесиите, чл. 21, ал.1, т. 8 от Закона за местното самоуправление и местната администрация, предлагам Общински съвет - Бургас да вземе следните:




РЕШЕНИЯ:

1. Дава съгласие за промяна на предназначението на помещение с площ от 1 276.9 кв. м., находящ се в гр. Бургас, в „Подземен паркинг на площад Св. Св. Кирил и Методий“ с идентификационен номер по кадастрална карта за поземления имот 07079.612.303 от СКЛАД предвиден за негорими материали и негорими опаковки  на помещение „за спортна и развлекателна дейност“, при спазване на изискванията на ЗУТ.

2. Възлага на общинска администрация след извършване на преустройството, да изиска от концесионера и да входира в Общински съвет Бургас отчет за стойността на вложените средства в преустройството, прогнозни приходи и разходи от експлоатацията на помещението и срок на възвращаемост на направената инвестиция, за да се прецени дали са налице условия за увеличение на годишното концесионно плащане, съответно за изменение на концесионния договор. 


С уважение,

СТАНИМИР АПОСТОЛОВ
ЗАМ.- КМЕТ „ФИНАНСИ, БЮДЖЕТ, ИКОНОМИКА И МОРСКО ДЕЛО“

